Ympäristöministeriö

Kirjaamo

Viite Lausuntopyyntö 15.5.2014, diaarinumero YM038:00/2011

Asia Ehdotus maa-aineslain ja ympäristönsuojelulain mukaisten lupamenettelyiden yhdistämisestä

 Länsi- ja Sisä-Suomen aluehallintoviraston ympäristölupavastuualueen lausunto

Ehdotus sisältää hallituksen esitysluonnoksen ympäristönsuojelulain ja eräiden muiden lakien muuttamisesta. Keskeinen sisältö on maa-aineslain ja ympärisönsuojelulain samaa hanketta koskevien lupamenettelyjen yhdistäminen siten, että niiden osalta noudatettaisiin ympäristönsuojelulain menettelysäännöksiä. Lupia voitaisiin hakea yhdellä yhteisellä hakemuksella tai myös erikseen. Erillisetkin hakemukset olisi käsiteltävä yhdessä, jollei se erityisen syyn vuoksi olisi tarpeetonta. Lupaviranomainen olisi kunnan ympäristönsuojeluviranomainen.

Tärkeää on esityksen tavoin tuoda esille, että lupaviranomaisen olisi pyydettävä yhteiskäsittelyyn tulevista hakemuksista lausunnot valtion valvontaviranomaiselta.

Tällaisista lupapäätöksistä seuraava muutoksehakuoikeus toteutuisi hallintolainkäyttölain mukaisen hallintovalituksen kautta. Kuitenkin maa-aineslain mukainen nykyinen kunnallisvalituksen kautta toteutuva kunnan jäsenen valitusoikeus säilytettäisiin edelleen maa-ainesasioissa sekä maa-aineslain ja ympäristönsuojelulain mukaisessa yhteiskäsittelyssä. Näin ollen muutoksenhakuoikeus olisi tällaisissa asioissa laajempi kuin muissa ympäristölupa-asioissa.

Uudistus sujuvoittaisi ja nopeuttaisi lupamenettelyä nykyiseen kahteen erilliseen lupamenettelyyn verrattuna.

Edelleen aluehallintovirasto olisi kuitenkin lupaviranomainen ympäristönsuojelulain muiden toimivaltasäännösten mukaan.

Tulkintavaikeuksia viranomaisten välillä voi aiheuttaa edelleen se, milloin maa-ainesten otto, joka edellyttää myös ympäristöluvan ja mahdollisesti vesitalousluvan, tulisi aluehallintoviraston kokonaan luvitettavaksi ja milloin kunnan ympäristönsuojeluviranomaisessa vireillä oleva asia vain lykättäisiin odottamaan erillistä vesitalouslupaa (vrt. valmisteilla olevan uuden ympäristönsuojelulain 34 § 1 mom. 3) kohta ja VNa maa-ainesten ottamisesta 5 §). Samantapaisia tulkintavaikeuksia on esiintynyt kunnan ympäristönsuojeluviranomaisessa vireillä olevissa louhintaa ja murskausta koskevien ympäristölupien käsittelyssä, kun on mietitty, onko toiminnalla sellaisia vaikutuksia, joiden perusteella toiminta saattaa edellyttää vesilain mukaista lupaa.

Aluehallintovirasto esittää, että ympäristönsuojelulain toimivalta- ja menettelysäännöksiä selvennettäisiin mahdollisuuksien mukaan niiden ympäristölupa-asioiden osalta, joiden yhteydessä joudutaan harkitsemaan vesitalousluvan tarvetta.

 Tarja Savea-Nukala

Johtaja

Reko Vuotila

Ympäristöneuvos